Pernille Rosenkrantz-Theil (S), 2012-05-24:
Derfor er der rigtig god grund til, at man går ind og foretager nogle store infrastrukturmæssige investeringer.
Og det er jo ikke, fordi den slags infrastrukturmæssige investeringer ikke altid giver problemer, selvfølgelig gør de det.
Prøv at se på, hvad der skete, da man byggede jernbanerne.
Selvfølgelig var det at bygge jernbanerne en rigtig god idé, det betød rigtig meget for datidens erhvervsliv, det betød rigtig meget for industrien, og det betød rigtig meget for borgerne.
Var der nogen, der kom i klemme i den forbindelse?
Ja, det var der.
Det vil sige, at når man går ind og laver fjernvarmeudvidelser, som vi gør rundtomkring i Danmark nu, og som der forhåbentlig kommer flere af i fremtiden, ja, så er det en kæmpestor gevinst for borgerne, og ja, det bliver billigere at være dansker.
Er der nogen, der kommer i klemme?
Ja, det er der, og det er selvfølgelig dybt, dybt beklageligt, når det sker.
Derfor er der også i de regler, der er i dag, mulighed for at dispensere.
Det er der, både i forbindelse med at der kan være nogle sociale forhold, der gør sig gældende, hvis det er for dyrt for enkelthusstande at omlægge, og hvis husstanden allerede har omstillet til vedvarende energi for mere end 50 pct. af opvarmningsformen.
Der er altså givet rigtig gode muligheder for at dispensere, hvis det er sådan, at man vurderer, at der er forhold, der gør sig gældende, som på en eller anden måde er grundlag nok for, at man skal give en dispensation fra den tilslutningspligt.
Jeg synes faktisk, at man rigtig fint har ramt en balance mellem på den ene side et hensyn til, at der skal foretages store infrastrukturmæssige investeringer, som kommer almenvellet til gavn, og som kommer borgeren til gavn, gør det billigere at være dansker, og så på den anden side, at der i den forbindelse altid er nogle, der kommer i klemme, og der derfor er en dispensationsmulighed.
Jeg har også meget stor tillid til, at man kommunalt anvender muligheden for at dispensere, når man finder det nødvendigt, og bakker fuldstændig op om kommunernes mulighed for at anvende de her dispensationsmuligheder.
Barmarksværkerne er en diskussion for sig selv.
Der er nogle steder, det er blevet for dyrt.
Jeg mener, vi har håndteret det i forbindelse med energiaftalen, og jeg mener sådan set også, vi har givet tilsagn om at vende tilbage, hvis de redskaber ikke virker, og kigge på igen, hvordan man får bragt priserne ned.
Det er ligesom den ene del af det.
Den anden del af det er, at man taler om enkeltkommuner, og der vil jeg bare sige, at nu lytter jeg så til, at der kommer kritik fra forskellige partier, der normalt er imod centralisering, ikke sandt – imod centralisering?
Så virker det jo noget vanvittigt, at man stiller sig op hernede i Folketingssalen med et lokalt spørgsmål og beder staten om at være overdommer på det.
Jeg vil bare sige, at jeg principielt mener, at den lovgivning, vi har lavet fra statens side i den her forbindelse, er god og tager hensyn til at undgå, at enkelte mennesker kommer i klemme med alt for store regninger.
Og jeg mener, at man lokalt er bedst til at administrere og udmønte de regler, vi har lavet herindefra centralt, for det er jo der, man kan gå ned i de enkelte tilfælde.
Det er der, man har den fine tættekam, der gør, at man kan gennemgå et lokalområde og se, hvad der er det mest fornuftige at gøre her.
Så jeg giver fuld opbakning til, at vi laver rammerne her på Christiansborg, og jeg synes, det er en meget, meget dårlig idé at prøve at tage staten ind som overdommer på det her.
Det tror jeg sådan set ikke at der er nogen som helst borger der får gavn af.